10. การควบคุมภายใน

ในการประชุมคณะกรรมการของบริษัทฯ ครั้งที่ 1/2547 เมื่อวันที่ 25 กุมภาพันธ์ 2547
โดยมีกรรมการตรวจสอบทั้ง 3 ท่านเข้าร่วมประชุม
คณะกรรมการได้ประเมินความเพียงพอของระบบการควบคุมภายใน
รวมทั้งซักถามข้อมูลจากฝ่ายบริหารก่อนการประเมินระบบการควบคุมภายในของบริษัทฯประจำปี2546
และมีความเห็นว่าบริษัทฯ
มีระบบการควบคุมภายในที่เพียงพอเหมาะสมกับสภาพการดำเนินงานปัจจุบัน
ซึ่งพอสรุปสาระสำคัญได้ดังนี้

ด้านสภาพแวดล้อมขององค์กร มีการจัดโครงสร้างอำนาจหน้าที่ของคณะกรรมการ
ผู้บริหารและพนักงาน

ด้านการบริหารความเสี่ยง บริษัทฯ มีการจัดลำดับความเสี่ยง ประเมินสถานการณ์
เพื่อลดหรือขจัดความเสี่ยงในด้านต่างๆ

ด้านการควบคุมการปฏิบัติงานของฝ่ายบริหาร บริษัทฯ
มีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจมีการกำหนดวิธีการเข้าทำธุรกรรมกับผู้ถือหุ้นรายใหญ่
กรรมการผู้บริหารหรือผู้ที่เกี่ยวข้องไว้อย่างชัดเจน

ด้านระบบสารสนเทศและการสื่อสารข้อมูล บริษัทฯ อยู่ระหว่างจัดหาโปรแกรม
เพื่อเสริมประสิทธิภาพในการวางแผนการใช้ทรัพยากร ส่งผลดีต่อการวางแผนการผลิต
การกระจายสินค้าได้อย่างรวดเร็ว แม่นยำ

ด้านระบบการติดตาม
การมีระบบข้อมูลที่ดีและทันกาลทำให้ฝ่ายบริหารและคณะกรรมการบริษัทฯสามารถติดตามรายการทางบัญชีได้อย่างมีประสิทธิภาพ
ควบคู่ไปกับการที่ฝ่ายตรวจสอบภายในทำการตรวจปฏิบัติอย่างต่อเนื่องตลอดทั้งปี
ทั้งการตรวจแนะนำและตรวจติดตาม
ในหน่วยงานที่เคยรับการตรวจสอบไปแล้วเพื่อผลการปฏิบัติที่มีประสิทธิภาพ

ด้านการใช้ข้อมูลภายใน บริษัทฯ มีข้อกำหนด ให้กรรมการ ผู้บริหาร
และเจ้าหน้าที่ผู้มีส่วนล่วงรู้ข้อมูลภายในต้องรายงานการได้มาหรือจำหน่ายไปซึ่งหลักทรัพย์ของบริษัทและห้ามกระทำการใดๆ
อันเป็นการแสวงประโยชน์ส่วนตนจากข้อมูลภายในที่ตนล่วงรู้ก่อนการเปิดเผยต่อสาธารณชน

ในรอบปีที่ผ่านมา คณะกรรมการบริษัทฯ
ไม่พบสิ่งแสดงเหตุจากข้อบกพร่องเกี่ยวกับระบบการควบคุมภายใน

รายงานของคณะกรรมการตรวจสอบ

คณะกรรมการตรวจสอบของบริษัทประกอบด้วย กรรมการ จำนวน 3 ท่าน มีขอบเขต หน้าที่
และความรับผิดชอบที่ได้รับมอบหมายจากคณะกรรมการบริษัท
โดยใช้แนวทางตามหลักเกณฑ์การเป็นบริษัทที่มีระบบการกำกับดูแลที่ดี
ที่ตลาดหลักทรัพย์แห่งประเทศไทยให้แนวทางไว้ ภารกิจที่สำคัญได้แก่ การสอบทานงบการเงิน
กำกับดูแลให้มีระบบควบคุมภายในและการจัดการความเสี่ยงที่เหมาะสมและมีประสิทธิผล
ให้มีการปฏิบัติงานที่โปร่งใสเป็นไปตามระเบียบของบริษัทและข้อกำหนด รวมทั้งกฎหมายที่เกี่ยวข้อง
ดูแลและพิจารณาการเปิดเผยข้อมูลของรายการเกี่ยวโยง
หรือรายการที่อาจมีความขัดแย้งทางผลประโยชน์ให้มีความถูกต้อง และครบถ้วน
ตลอดจนการเสนอแต่งตั้งผู้สอบบัญชี

ในรอบปี 2546 คณะกรรมการตรวจสอบได้จัดให้มีการประชุมรวม 6 ครั้ง เพื่ออนุมัติ เป้าหมาย
แผนงาน รวมทั้งขอบเขตการตรวจสอบของฝ่ายตรวจสอบภายใน
รับทราบและติดตามผลการตรวจสอบภายใน
ตลอดจนให้ความเห็นและข้อเสนอแนะต่อฝ่ายจัดการเพื่อนำไปปฏิบัติ
นอกจากนี้คณะกรรมการตรวจสอบได้สอบทานและให้ความเห็นชอบสำหรับงบการเงินรายไตรมาส
รายปี รวมทั้งได้หารือและแลกเปลี่ยนข้อคิดเห็นเกี่ยวกับงบการเงิน
และความเพียงพอของระบบการควบคุมภายในกับผู้สอบบัญชี
จากการประเมินระบบการควบคุมภายในของบริษัท คณะกรรมการตรวจสอบเห็นว่า
บริษัทมีระบบการควบคุมภายในที่เพียงพอ และเหมาะสมกับสภาพธุรกิจที่ดำเนินอยู่
ไม่พบข้อบกพร่องที่เป็นสาระสำคัญ

สำหรับปี 2547
คณะกรรมการตรวจสอบได้พิจารณาและเสนอคณะกรรมการบริษัทเพื่อให้ความเห็นชอบแต่งตั้ง
นายพิชัย ดัชณาภิรมย์ หรือ นายเจษฎา หังสพฤกษ์ แห่งบริษัท สอบบัญชี ธรรมนิติ จำกัด
เป็นผู้สอบบัญชี และจะนำเสนอที่ประชุมผู้ถือหุ้น เพื่ออนุมัติต่อไป

วันที่ 10 มีนาคม 2547

ในนามคณะกรรมการตรวจสอบ

( รองศาสตราจารย์บรรเลง ศรนิล )

ประธานคณะกรรมการตรวจสอบ